Եւ Սոլժենիցինի խօսքը կ’ուղղուի մեզմէ իւրաքանչիւրի մէջ արթուն-քնացող երկչոտին, եսասէրին եւ փոքրիկ փառքերու վաշխառուին, երբ կ’ըսէ. “Երբ կ’աշխատինք մարդոց համար, յաւելեալ ճիգ մը կ’ընենք, երբ կ’աշխատինք տխմարներու համար, կը ձեւացնենք”: Այդ «ձեւացնել»ն է հիմնական պատճառը ընկերութիւններու, միութիւններու, կուսակցութիւններու եւ պետութիւններու լճացման եւ փտախտին: Երկիր մը պարկեշտ նախագահ մը ունեցաւ, սակայն իր շուրջ գտնուողները մեծ կամ պզտիկ անպարկեշտներ էին եւ ժողովուրդը զանոնք կոչեց «պանրաշէն»ներ, (fromagistes), գրեթէ յաւերժացնելով այդ երկրի փտախտը, հակառակ ժողովրդավարական ընտրութիւններու եւ վերականգնումի միտող յուզիչ յայտարարութիւններու: